Ma deg wayen yeɛnan awdem, M. A. Salhi yenna-d diɣ belli: “ Di tsekla, amaru issemras sin n yiberdan i wakken ad d-yeglem awadem: aglam usrid d uglam arusrid. Ittili uglam d usrid mi ara ilin isalan yettakk-iten-id umsawal qbala mebla tuzzya deg wawal. ma yella d aglam arusrid, ittili deg yiferdisen niḍen n uḍris n tsiwelt neɣ deg uglam n wadeg akk d tigawin n uwadem”3 Ula d tamuɣli n M. Erman, ur txulef ara imi i yettwali belli iwakken ad nebnu awadem deg uḍris ilaq ad as-ttunefkent teskanin i as-ilaqen akken ad yiǧhid usugnenines deg wallaɣ n umeɣri4. Lmeɛna-s, akken ad nẓer ugar ɣef uwadem-agi, ilaq ɣef umsawal ad t-id-yemmel si yal tama, annect-agi yettban-d deg leṣnaf n uglam, d wid yabḍa M. Erman ɣef ukkuẓ n trudam5. Tella trudemt n tfekka, d ayen yeɛnan aglam n yiḥricen n tfekka s usemres n yirbiben d tenfaliyin n ukenni akked tefyar timassaɣin i wakken ad yejbed imeɣri.